En 74-årig mand i Thisted fik onsdag uanmeldt besøg af politiet, som havde fået et tip om, at manden lå inde med våben. Og med i alt 112 forskellige våben beslaglagt viste det anonyme tip sig at holde stik. Pistoler, en maskinpistol og forskellige rifler var, hvad Lokalpolitiet i Thisted onsdag beslaglagde på mandens bopæl i Thisted. - De beslaglagte våben er primært af historisk interesse, men det ændrer ikke på, at det er en alvorlig sag at opbevare våben uden en tilladelse, forklarer politikommissær Bjørn Bo i en pressemeddelelse . Det var en anonym anmelder, der ledte ordensmagten på sporet af to adresser. Den 74-årige ejer havde ikke tilladelse til at have de 112 våben. Derfor er han blevet sigtet for ulovlig våbenbesiddelse. Thyboen erkender forholdene.

Opsummering:
Onsdag beslaglagde Midt- og Vestjyllands Politi et stort antal våben i Thisted efter et anonymt tip.